b"\n_START_ARTICLE_\nEsport de demostraci\xc3\xb3\n_START_PARAGRAPH_\nUn esport de demostraci\xc3\xb3 \xc3\xa9s un esport que \xc3\xa9s disputat amb la finalitat de ser promogut, principalment durant els Jocs Ol\xc3\xadmpics, per\xc3\xb2 tamb\xc3\xa9 en altres esdeveniments esportius.\n_START_SECTION_\nJocs Ol\xc3\xadmpics d'estiu\n_START_PARAGRAPH_\nDurant la celebraci\xc3\xb3 dels Jocs Ol\xc3\xadmpics d'estiu de 1900 realitzats a Par\xc3\xads (Fran\xc3\xa7a) i de 1904 realitzats a Saint Louis (Estats Units d'Am\xc3\xa8rica) es realitzaren en paral\xc2\xb7lel a la competici\xc3\xb3 oficial una exhibici\xc3\xb3 de diversos esports. Fou per\xc3\xb2, durant la celebraci\xc3\xb3 dels Jocs Ol\xc3\xadmpics d'estiu de 1912 realitzats a Estocolm (Su\xc3\xa8cia) quan el Comit\xc3\xa8 Ol\xc3\xadmpic organitzador decid\xc3\xad incorporar al programa oficial la realitzaci\xc3\xb3 de proves de glima, un tipus de lluita lliure tradicional d'Escandin\xc3\xa0via. Al llarg dels anys els comit\xc3\xa8s organitzadors de cada pa\xc3\xads han decidit inclouren algun esport de demostraci\xc3\xb3 dins del programa oficial dels Jocs, especialment esports que s\xc3\xb3n populars en el pa\xc3\xads de realitzaci\xc3\xb3 dels Jocs com pot ser el beisbol en els Jocs Ol\xc3\xadmpics d'estiu de 1984 realitzats a Los Angeles (EUA) o el taekwondo als Jocs Ol\xc3\xadmpics d'estiu de 1988 realitzats a Se\xc3\xbcl (Corea del Sud)._NEWLINE_Tot i la seva pres\xc3\xa8ncia dins del programa ol\xc3\xadmpic les seves medalles no es tenen en compte en el c\xc3\xb2mput general de medalles de cada pa\xc3\xads i per tant no s\xc3\xb3n comptades com a oficials. El disseny, per\xc3\xb2, d'aquestes segueix el mateix que el dels Esports Oficials._NEWLINE_Els esports de demostraci\xc3\xb3 van ser suspesos despr\xc3\xa9s dels Jocs Ol\xc3\xadmpics d'estiu de 1992 realitzats a Barcelona (Catalunya) pel fet que el programa ol\xc3\xadmpic ja est\xc3\xa0 prou atape\xc3\xaft. En els Jocs Ol\xc3\xadmpics d'estiu de 2008 realitzats a Pequ\xc3\xadn (Rep\xc3\xbablica Popular de la Xina) el comit\xc3\xa8 organitzador realitz\xc3\xa0 una exhibici\xc3\xb3 de wushu, una art marcial molt popular al seu pa\xc3\xads.\n_START_SECTION_\nJocs Ol\xc3\xadmpics d'hivern\n_START_PARAGRAPH_\nAls Jocs Ol\xc3\xadmpics d'hivern s'introdu\xc3\xafren els esports de demostraci\xc3\xb3 en l'edici\xc3\xb3 de 1924 realitzada a St. Moritz (Su\xc3\xafssa). En l'edici\xc3\xb3 de 1992 realitzada a Albertville (Fran\xc3\xa7a) s'atur\xc3\xa0 la introducci\xc3\xb3 d'esports de demostraci\xc3\xb3 dins del programa oficial com en els Jocs de Barcelona 92.\n_START_SECTION_\nJocs Paral\xc3\xadmpics\n_START_PARAGRAPH_\nEn la realitzaci\xc3\xb3 dels Jocs Ol\xc3\xadmpics d'estiu de 1984 realitzats a Los Angeles (EUA) s'introdu\xc3\xafren dues proves de demostraci\xc3\xb3 per a discapacitats en la prova d'atletisme: una cursa en cadira de rodes per a homes i dones. Aquests esports de fet no foren esports de demostraci\xc3\xb3 com a tals sin\xc3\xb3 que serviren de promoci\xc3\xb3 per a la realitzaci\xc3\xb3 dels Jocs Paral\xc3\xadmpics de 1984 realitzats conjuntament entre Stoke Mandeville (Regne Unit) i Nova York (EUA)._NEWLINE_En la realitzaci\xc3\xb3 dels Jocs Ol\xc3\xadmpics d'hivern de 1984 i 1988 es realitzaren dues proves d'esqu\xc3\xad adaptat per minusv\xc3\xa0lids, que serviren de promoci\xc3\xb3 per als Jocs Paral\xc3\xadmpics."